
I N D O K O L Á S
Tisztelt Képviselő-testület!

A költségvetési rendelet hatálya Zalakaros Város Önkormányzatára és az önkormányzat költségvetési szerveire terjed ki.

Az önkormányzat költségvetésének megalapozását szolgáló Magyarország 2024. évi központi költségvetéséről szóló 2023. évi LV. törvény 2023. július 7-én került kihirdetésre. Az állami hozzájárulások megállapítását szolgáló mutatószám felmérést a Magyar Államkincstár novemberben bonyolította le.  Az önkormányzat bevételeinek és kiadásainak meghatározását, a bevételek megalapozott tervezését segítette a 2023. évi teljesítési adatok ismerete. A konkrét tervezési munka során többszöri egyeztetetést folytatott az önkormányzat vezetése a költségvetési szervekkel, a hivatal osztályvezetőivel, valamint gazdasági társaságainak vezetőivel, ezek eredményeképpen jelen rendelet-tervezetet terjesztem a Tisztelt képviselő-testület elé.

A központi szabályozásban az önkormányzat költségvetését érintő legfontosabb változások az alábbiak voltak:

·  Folytatódott a minimálbér és garantált bérminimum összegének emelése, előbbi további 15 %-kal, utóbbi 10 %-kal növekedett az előző évhez viszonyítva. Az megemelt munkabér rendhagyó módon már 2023. december 1-jétől érvénybe lépett. A béremelés jelentős többletköltséget jelentett, mivel szinte a közalkalmazottak teljes körét érintette. A béremelések ellentételezésére a normatíva támogatások kiegészítésre kerültek január hónapban, így a költségvetés tervezetében már ezzel számoltunk.  
· A minimálbér emelésen túl 21-32%-kal emelkedett 2024. január 1-től a pedagógusok illetménye, melynek fedezetét szintén a normatív támogatás biztosítja. 
· Az önkormányzatok normatív finanszírozásában a legjelentősebb változás településünket tekintve, hogy az önkormányzati hivatali működésre kapott normatíva esetében megszűnt a kiegészítés, mivel a hivatalt fenntartó 2 önkormányzat létszáma meghaladja a 3000 főt. Így a hivatal finanszírozott létszáma 13,89 fő. A jelenlegi állományi létszám 12,5 fő főállású és 1 fő megbízási jogviszonyban foglalkoztatott.  
· A közvilágítás üzemeltetésére kiegészítő támogatást kapunk 12.110.000 Ft összegben, ugyanakkor az iparűzési adó képesség alapján fizetendő szolidaritási hozzájárulás összege 48 millió forintról 79 millió forintra nőtt. 
Az önkormányzat költségvetésének főösszege 1.991.881.030 Ft.
Bevételek:

A bevételek főösszege 1.991.881.030 Ft, melyből költségvetési bevétel 1.325.482.930 Ft, finanszírozási bevétel 666.398.100 Ft. 

Az önkormányzati finanszírozás 2024. évi sajátossága figyelembevételével, a 2023. évi költségvetési törvény 2.  és 3. melléklete és a Magyar Államkincstár által lebonyolított mutatószám felmérés alapján kiszámításra került az önkormányzat állami hozzájárulásainak összege. A Hivatal osztályvezetőivel, az intézményekkel és az önkormányzati tulajdonú gazdasági társaságokkal folytatott egyeztetések során megtörtént az önkormányzat saját bevételeinek számbavétele. 
A bevételek ismertetését a rovatrendnek megfelelően mutatjuk be:

A „működési célú támogatások államháztartáson belülről” rovaton szerepelnek az önkormányzat állami hozzájárulásai, melynek jogcímeit a költségvetési törvény 2. és 3. mellékletei tartalmazzák. A helyi önkormányzatok központi támogatási rendszere 2024. évben is az önkormányzati feladatellátáshoz igazodik, jogcímeiben lényegi változást nem tartalmaz. Az előző évhez hasonlóan valamennyi jogcím kötött felhasználású, csak az adott feladat ellátásával kapcsolatos kiadások számolhatók el a támogatás terhére. 
A közös hivatal működésének támogatására önkormányzatunk 95.073.769 Ft-ot kap 13,89 fő után. Ezen kívül támogatásban részesülnék a településüzemeltetéshez kapcsolódóan, de a beszámítási szabályok alapján – iparűzési adóerőképesség szerint – sajnos szolidaritási hozzájárulásként ez az összeg – 79.159.265 Ft – elvonásra került. 
A települési önkormányzatok egyes köznevelési feladatainak támogatása keretében az óvodapedagógusok bértámogatásának fajlagos összege jelentősen emelkedett 5.980.790 Ft/fő összegről 8.372.000 Ft/fő összegre. Ez nyújt fedezetet a pedagógusok béremelésére. Az előző évhez hasonlóan külön normatíva szolgál a minősítéssel rendelkező óvodapedagógusok bérkiegészítésének támogatására. Összes támogatás e jogcímen 91.885.666 Ft.  
 A települési önkormányzatok szociális és gyermekjóléti feladatainak támogatási jogcímei közül a család- és gyermekjóléti szolgálat támogatása 5.928.000 Ft-ról 6.643.100 Ft-ra emelkedett. A szociális gondozás feladatot a Zalakaros Kistérség Többcélú Társulása fenntartásában működő Szociális Alapellátó Szolgálat útján látjuk el. A leigényelt normatíva átadásra kerül a ZKTT részére. 
A bölcsődei ellátás finanszírozása a számított dolgozói létszám alapján történik. Az ellátott gyermekek száma alapján számítódik az elismert felsőfokú végzettségű, illetve középfokú végzettségű szakmai dolgozói létszám, az ehhez kapcsolódó bértámogatás fajlagos összegei nőttek.  Sajnos az alacsony kihasználtság miatt a finanszírozott létszám elmarad a ténylegesen alkalmazott létszámtól. (6 és 4,8 fő) Bölcsőde üzemeltetési támogatásként 3.244.400 Ft-ot kapunk. 
A közművelődési feladatok támogatásának fajlagos összege csekély mértékben emelkedett, 2024-ban 6.453.108 Ft-ra, azonban ez messze nem fedezi az e feladatokra fordított kiadásokat. 
A fentiek alapján önkormányzatunk 2024. évben 384.447.684 Ft központi költségvetésből származó bevétellel számolhat eredeti előirányzatként, melynek jogcímeit és összegeit a rendelet 5.  mellékletében foglaltuk össze.

Az államháztartáson belülről működési célra kapott támogatások között Balatonmagyaród község a zalakarosi óvodába járó gyermekek után hozzájárulása, valamint az iskolaegészségügyi ellátásra kapott támogatás szerepel.  
 A „felhalmozási célú támogatások államháztartáson belülről” rovaton a kiemelt beruházásokhoz, felújításokhoz figyelembe vehető, hazai és uniós forrásból származó támogatások jelennek meg: 
· műfüves pálya felújítása (szállítói finanszírozással)

8.083.130 Ft

A „közhatalmi bevételek” rovaton jelennek meg az önkormányzat legjelentősebb bevételi forrását jelentő adóbevételek és egyéb közhatalmi bevételek. 

Az adóbevételek várható összegét a 2024. évi adótörvények és az érvényben lévő önkormányzati adórendeletek ismeretében terveztük meg. Az adómértékek január 1-től a az idegenforgalmiadó esetében emelkedtek. Emellett a tervezésnél figyelembe vettük a 2023. évi teljesítési adatokat és az adó nyilvántartási rendszerből rendelkezésre álló adatokat. 
A helyi adók között továbbra is a két meghatározó tétel az idegenforgalmi adó adóbevétel, melynek tervezett összege 335.000.000 Ft, valamint az iparűzési adó 330.000.000 Ft-tal. 
Az építmény adóból származó bevételt 60.000.000 Ft-ra prognosztizáljuk. 
Kommunális adó jogcímen 13.000.000 Ft bevétellel számolhatunk. Az adótárgyak számában nem várható már növekedés, mivel a be nem vallott adótárgyak feltárása az előző években megtörtént.
Egyéb közhatalmi bevételek címen 10.000.000 Ft került tervezésre. Itt szerepelnek a közterület használati díjak és a késedelmi pótlék.  
A „működési bevételek” rovaton az önkormányzat tulajdonában lévő eszközök és ingatlanok hasznosításából származó bevételek, helyiségek használata után felszámítható használati és bérleti díjak várható bevételei jelennek meg. A szolgáltatások igénybevételéből és különféle térítési díjakból befolyó bevételeket, a kiszámlázott általános forgalmi adó bevételt és az általános forgalmi adó visszaigénylést, valamint a kamatbevételeket is itt szükséges szerepeltetni. A tervezett bevétel bruttó 183.575.000 Ft. Ebből jelentős a Zalakarosi Óvoda és Bölcsőde térítési díj bevétele 81.3 millió forinttal, a közösségi ház 7 milliós kertmozi működtetéséből származó bevétele, a bérleti díjak 35 milliós összege, valamint a szociális étkezők által fizetett térítési díj 19 millió Ft-tal. A működési bevételek közül az étkezési térítési díjak kerületek emelésre a bölcsődei ellátottak és a felnőtt étkezők esetében.  
A „felhalmozási célú átvett pénzeszközök” rovaton az államháztartáson kívülről érkezett felhalmozási célú bevételeket szükséges szerepeltetni. A lakásépítés- és vásárláshoz biztosított kölcsönök visszafizetéséből 221.116 Ft bevétel várható. 

A „finanszírozási bevételek” rovaton belül kell megjeleníteni a tervezett hitelfelvétel összegét, a költségvetési maradvány igénybevételét és az egyéb finanszírozási bevétel összegét.

Fejlesztési célú hitel felvételt nem tervez az önkormányzat. 
Az önkormányzatnál – költségvetési szervek nélkül - jelentős összegű – 666.398.100 Ft - költségvetési maradvány visszatervezésére került sor. A maradvány egy része kötelezettségvállalással terhelt, amit a 2023. évről áthúzódó kiadások pénzügyi teljesíthetősége érdekében szükséges szerepeltetni a költségvetésben, másik része a projektekhez kapcsolódó, elkülönített számlákon lévő maradvány, valamint a projektek megvalósításához tartalékolt önrész, amit szintén szükséges visszatervezni. A maradvány fennmaradó – kötelezettségvállalással nem terhelt – részének visszatervezésére a megvalósítani kívánt beruházások, felújítások tervezhetősége miatt volt szükség. 
Kiadások:

Az Önkormányzat 2024. évi feladatainak megvalósításához a költségvetés szerint 1.991.881.030 forint áll rendelkezésre.

Ebből működési célokra 1.354.330.078 forintot (68%), felhalmozási (fejlesztési) célokra 606.429.056 forintot (30,4%), finanszírozási kiadásokra 31.121.896 forintot (1,6%) tervezünk.  (3.és 3.a számú táblázat). 
1. Önkormányzat kiadásai

Az államháztartásról szóló 2011. évi CXCV. törvény 23. § (2) bekezdése szerint be kell mutatni a költségvetési rendeletben a költségvetési bevételeket és kiadásokat kötelező feladatok, önként vállalt feladatok, valamint állami feladatok szerinti bontásban. Önkormányzatunk az állammal külön kötött szerződéssel állami feladatot nem lát el.  Törvényi kötelezettségünknek úgy kívánunk eleget tenni, hogy a 3. számú táblázatban mutatjuk be, hogy a kiadások között melyek az Önkormányzat által önként vállalt feladatok. Ezeket az önkormányzat teljes egészében saját bevételeiből finanszírozza. 

Önként vállalt feladatként a sportegyesületek támogatását, valamint a város díszkivilágításának költségeit nevesítjük. 

A működési kiadásokon belül Önkormányzati szinten közel 22 millió forinttal többet terveztünk személyi juttatásokra. Ennek oka egyrészt a már említett jelentős mértékű minimálbér és garantált bérminimum emelés, valamint pedagógusok béremelése. Másrészt ezen felül béremelés mértéke kiegészítésre került valamennyi intézmény esetében 15%-ra.  A munkáltatókat terhelő járulékok összeges közel ugyanannyi, mint tavaly. Ennek oka, hogy 6 fő nyugdíjas foglalkoztatása történik az önkormányzatnál és intézményeinél, az ő esetükben nem kell szociális hozzájárulási adót fizetni. Dologi kiadásaink csökkentek 60 millió forinttal, ami a villamos energia árak jelentős csökkenésének köszönhető. Növekedésként megjelenik a Karos-Park Kft-vel megkötött közszolgáltatási szerződés szolgáltatási díjának emelkedése nettó 20 millió forinttal. Ezen kívül a tervezett beruházásaink előkészítéséhez tervdokumentációk készíttetésére 10 millió forint áll rendelkezésre, emeltük a karbantartásra, állagmegóvásra tervezett keretet, a Zrínyi utca parkosítására 3,5 millió forint, valamint a Virágos Magyarország nemzetközi versenyen való részvételre 5 millió Ft került beépítésre a költségvetésbe.  
Az „ellátottak pénzbeli juttatásai” az önkormányzati rendeletből adódó kiadásokra fordítható keretet mutatja. 2024-ban erre a célra 6 millió forintot terveztünk.

Az „egyéb működési célú kiadások” rovat tartalmazza az államháztartáson belülre, valamint az államháztartáson kívülre nyújtott működési támogatásokat tételesen.

Államháztartáson belülre nyújtott támogatások a következők:

· A Zalakarosi Kistérség Többcélú Társulása részére továbbított feladatfinanszírozási normatíva (49.065.220. forint).
Államháztartáson kívülre az alábbi szervezeteket, tevékenységeket támogatjuk:

· a Zalakarosi Nonprofit Kft részére 83.000.000 forint, 
· a Zalakaros Sportjáért Közhasznú Közalapítványnak 5.000.000 Ft támogatást nyújtunk, a Zalakaros és Térsége SE részére 1.000.000 Ft-ot. 
· a Karos Park Kft. közmunka programjának megvalósításához 1.120.00 forinttal járulunk hozzá. (május 31-ig)
· támogatást nyújtunk a Plébániának a köztéri keresztút létesítéséhez 5 millió Ft összegben. 

· a sakkverseny megrendezéséhez 2 millió forinttal,

· a Motors Nap megrendezéséhez pedig 3.000.000 Ft-tal járulunk hozzá. 

Tartalékok 

A költségvetési tervezet 55.845.177 forint általános tartalékot tartalmaz. Ezen felül céltartalékként szerepel 296.125.033 Ft „Miénk itt a tér” pályázat megvalósítására, 5.000.000 forint elmaradt bevételek pótlására, 5 millió forint a nonprofit szervezetek támogatására,  valamint 5 millió forint a bérbeadható ingatlanjaink fejlesztésére.  
Beruházási kiadások
Beruházási feladatokra a terv a tárgyévben 33.470.456 forint előirányzat szerepel.
A beruházási előirányzatokat részletesen a 6. táblázat tartalmazza. 

Felújítások rovaton 280.633.567 forintot terveztünk, melyet részletesen a 6. táblázat tartalmaz. 
Az „egyéb felhalmozási célú kiadások” rovat tartalmazza a lakásépítési támogatásra megállapított előirányzatot. 
Finanszírozási kiadások között az esedékes 17.560.000 forint hiteltörlesztést, valamint a megelőlegezett állami támogatás visszafizetését, 13.561.896 forintot kell tervezni. 

2. Zalakarosi Közös Önkormányzati Hivatal

A Hivatal ellátja Zalakaros Város és Zalamerenye község igazgatási feladatait, gazdálkodását, a települések költségvetési szerveinek pénzügyeit, Zalakarosi Többcélú Kistérségi Társulás, a Szociális Alapellátó Szolgálat adminisztratív és gazdálkodási feladatait. 
2024. évre 134.295.420 forint kiadási előirányzatot terveztünk. Béremelés 15 %. 

A Hivatal működéséhez jelen terv szerint 95.073.769 Ft-tal járul hozzá az állam. A működési költségekhez a normatíván felüli fedezetet Zalakaros Város biztosítja.
A jelenlegi engedélyezett létszámkeret 15,5 fő. A költségvetés tartalmazza a 13,5 fő köztisztviselő bérét, személyi jellegű kiadásait, 1 fő megbízási jogviszonyban foglalkoztatott díját, a munkáltatót terhelő járulékokat azok járulékait, valamint a dologi kiadásokat. 2024. április 1-jétől tervezésre került 1 fő közterület felügyelő bére és a munkájához szükséges technikai feltételek biztosításának költsége.  A 2023. évi zárólétszám 13,5 fő volt, 1 fő álláshely nem volt betöltve, egy pedig megbízási jogviszonyban foglalkoztatott személlyel.
3. Zalakarosi Óvoda és Bölcsőde

Az intézmény az óvodai és bölcsődei feladatokon túl saját konyhájával ellátja a gyermekélelmezési, szociális étkeztetési feladatokat is Zalakaroson, valamint a környező településeken.  A költségvetési szerv engedélyezett létszámkerete 2024. január 1-én 26,5 fő. 

2024. évben várhatóan 260.584.910 Ft-tal gazdálkodhat. 

A működési bevételeinek tervezése a Képviselőtestület által jóváhagyott térítési díjak figyelembevételével történt. A 2024. évi saját bevételeinek előirányzata 81.375.000 forintra tervezhető reálisan, amely 4 millió forinttal több a 2023. évi eredeti előirányzatnál. A költségvetési szervnél 2024. évre tervezett kiadások „finanszírozása” az alábbi forrás megosztással történik:

	81375
	160688
	18522

	260585


A fenti táblázatból kitűnik, hogy a működtetéshez az önkormányzati forrás 7,1 %-os nagyságrendű, 31,2 % a saját bevételek, és 61,7 % a központi (állami) támogatások összege.

4. Zalakarosi Közösségi Ház és Könyvtár

A Zalakarosi Közösségi Ház és Könyvtár ellátja a település közművelődési és könyvtári feladatait, ezen kívül a költségvetése tartalmazza a Civil Ház és a kertmozi működtetésének költségeit. Koordinálja, kezeli a nem jogi személyiségű civil csoportok önkormányzati támogatását. Az intézmény engedélyezett dolgozói állománya 2024. január 1-én 4,6 fő. Az intézmény 2024. évben várhatóan 46.934.750 forinttal gazdálkodhat. 

Az intézménynél 7.000.000 forint működési bevétel került tervezésre, mely a kertmozi működtetéséből és bérleti díjakból képződik. 1.398.100 Ft visszatervezésre került a tavalyi maradványból az áthúzódó pályázati forrásból finanszírozott feladatokra.    A 2024. évre tervezett kiadások „finanszírozása” az alábbi forrás megosztással történik:

	
	
	
	
	
	       ezer Ft

	Sorszám
	Megnevezés 
	Saját 

bevétel
	 Állami 

támogatás
	Önkormányzat hozzájárulása
	Összesen 

	1
	Közösségi Ház
	1898
	6453
	25710
	34061

	2
	Könyvtár
	0
	0
	6374
	6374

	3
	Kertmozi
	6500
	0
	0

	6500

	
	Összesen: 
	8398

	6453
	32084

	46935



A fenti táblázatból kitűnik, hogy a költségvetési szerv működtetéséhez az önkormányzati forrás 68,35 %-os nagyságrendű, a saját bevétel 17,9 % és 13,75 % a központi (állami) támogatások összege.

Közvetett támogatások

Az Államháztartási törvény előírja, hogy a költségvetési rendeletben be kell mutatni a különféle mentességek, kedvezmények költségvetésre gyakorolt hatásait. A 2024. évi költségvetésben ez az összeg várhatóan 18.065 ezer forint. Közvetett támogatásokkal ez évben a helyi adók tekintetében számolhatunk.

Egyéb díjakhoz kapcsolódó kedvezmények, mentességek – az uniós jogharmonizációt figyelembe véve - már megszűntek.

A helyi adók

Az építményadó mértéke 400 Ft/nm, melyből a Magyarországon élő állandó lakóhellyel rendelkező adóalanyok a zártkerti ingatlanok után 55%-os, a belterületi épületeik után 30% -os adókedvezményben részesülnek. A kedvezmény mértéke 7.410.495 Ft.
A beszedett idegenforgalmi adó mértéke 600 Ft/fő/éj, a magánszálláshelyet és egyéb szálláshelyet igénybe vevőknél 25 % a kedvezmény (fizetendő 450 Ft/fő/éj). 

Ezen napok után a fizetendő idegenforgalmi adóból a kedvezmény 10.630.204 Forint.
Ipaűzési adó esetén a 1,5 millió Ft-nál alacsonyabb adóalap esetén a kedvezmény mértéke 25%. Adómentes a 20 millió Ft vállalkozási szintű adóalapot meg nem haladó háziorvos, védőnő vállalkozó. 

Bérleti díjból kedvezményt az önkormányzat az orvosi ügyeleten nagymértékű tevékenységet végző dolgozók részére ad, mértéke 100 %. 
(A közvetett támogatásokat a rendelet 11. számú melléklete részletezi).

Több éves kihatással járó döntések

Az Áht. alapján a költségvetési rendeletbe be kell mutatni a több éves kötelezettséggel járó kiadásokat. (A több éves kihatású döntéseket a rendelet 8. számú melléklete tartalmazza).
A hitelállomány és adósságszolgálat alakulását hitelezőnként és hitelenként a 9. mellékletben mutatjuk be. Két jelenleg futó hitelünk van, egyik a Probusz telek megvásárlásához, másik a Fürdő Hotel felújítási pályázatának önrészéhez került felvételre. A 2023. év végi hitelállomány 57.870.000 Ft. 
Egyeztetési kötelezettség

Jelen előterjesztéshez nem kerül csatolásra a szakszervezet véleménye, mivel nem működik a Hivatalban.

 Az államháztartásról szóló törvény végrehajtásáról szóló 368/2011.(XII.31.) Kormányrendelet 27.§ (1) bekezdése előírja a költségvetési rendelet-tervezet egyeztetését a költségvetési szervek vezetőivel. Az egyeztetés valamennyi szervezettel megtörtént.

A Gazdasági Kamarákról szóló 1999. évi CXXI. törvény 37.§. (4) bekezdése szerint a gazdasági előterjesztéseknek a helyi önkormányzati képviselő testületéhez való benyújtása előtt ki kell kérni a helyi önkormányzat területén működő, érdekelt gazdasági érdek-képviseleti szervezet, valamint a gazdasági kamara véleményét.

Zalakaros 2024. február 7.







Horváthné Juhász Barbara







  pénzügyi osztályvezető
